JMT จ่อขายหุ้นกู้ “กองทุน-รายใหญ่” อายุ 3 ปี ดอกเบี้ย 4.50% หวังนำเงินขยายลงทุนเพิ่ม
JMT จ่อขายหุ้นกู้ "กองทุน-รายใหญ่" อายุ 3 ปี ดอกเบี้ย 4.50% หวังนำเงินขยายลงทุนเพิ่ม
JMT จ่อขายหุ้นกู้ "กองทุน-รายใหญ่" อายุ 3 ปี ดอกเบี้ย 4.50% หวังนำเงินขยายลงทุนเพิ่ม
17 พ.ค. 2562

บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT เปิดเผยว่า บริษัทเตรียมเสนอขายหุ้นกู้อายุ 3 ปี อัตราดอกเบี้ย 4.50% ต่อปี จ่ายดอกเบี้ยทุก 3 เดือน จองซื้อขั้นต่ำ 1 หมื่นบาทสำหรับผู้ลงทุนสถาบัน และ 1 แสนบาทสำหรับผู้ลงทุนรายใหญ่ และทวีคูณครั้งละ 1 แสนบาท
สำหรับผู้ที่สนใจสามารถจองซื้อได้ที่ธนาคารกสิกรไทย จำกัด (มหาชน) และบริษัทหลักทรัพย์เอเซีย พลัส จำกัด โดยคาดว่าจะเสนอขายหุ้นกู้ช่วงปลายเดือนพฤษภาคม 2562 นี้ ผู้ลงทุนสามารถศึกษารายละเอียดเพิ่มเติมได้จากแบบแสดงรายการข้อมูลการเสนอขายตราสารหนี้และร่างหนังสือชี้ชวนที่ www.sec.or.th
บริษัทฯ ได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ เพื่อเสนอขายหุ้นกู้ โดยเสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ และได้ให้ความไว้วางในการแต่งตั้ง ธนาคารกสิกรไทย และ บล. เอเซีย พลัส เป็นผู้จัดการการจัดจำหน่ายหุ้นกู้ในครั้งนี้ ทั้งนี้ หุ้นกู้ดังกล่าวได้รับการจัดอันดับความน่าเชื่อถือของบริษัทอยู่ที่ BBB โดย บริษัท ทริสเรทติ้ง จำกัด เมื่อวันที่ 18 มิถุนายน 2561
บริษัทฯ มีวัตถุประสงค์ที่จะนำเงินที่ได้รับจากการออกและเสนอขายหุ้นกู้ในครั้งนี้ไปใช้ในการลงทุนเพิ่ม และ/หรือดำเนินการทั่วไปของบริษัท โดยผู้ออกหุ้นกู้จะนำเงินที่ได้รับจากการออกและเสนอขายหุ้นกู้ในครั้งนี้ไปใช้ตามวัตถุประสงค์การใช้เงินดังกล่าวข้างต้น
อนึ่ง JMT บริษัทในเครือ เจมาร์ท กรุ๊ป ดำเนินธุรกิจให้บริการติดตามเร่งรัดหนี้สิน และ ซื้อหนี้ด้อยคุณภาพจากสถาบันการเงินมาบริหาร   โดยปัจจุบันบริษัทมีกองหนี้ด้อยคุณภาพที่อยู่ภายใต้การบริหารมากกว่า 146,000 ล้านบาท ซึ่งถือได้ว่าเป็นผู้นำในการบริหารหนี้ด้อยคุณภาพอันดับต้นของประเทศ  ที่มีทิศทางผลการดำเนินงานของบริษัทเติบโตอย่างต่อเนื่อง
โดยในปี 2561 บริษัทมีรายได้รวมอยู่ที่ 1,869 ล้านบาท และมีกำไรสุทธิ (ส่วนที่เป็นของผู้ถือหุ้นของบริษัท) ที่ 506 ล้านบาท และผลประกอบการไตรมาสแรกของปี 2562 อยู่ที่ 547 ล้านบาท และมีกำไรสุทธิ (ส่วนที่เป็นของผู้ถือหุ้นของบริษัท) ที่ 145 ล้านบาท